Brackenfell wil leerders vir ‘veelrassige samelewing’ toerusDie Hoërskool Brackenfell. (Foto: Facebook) Die Hoërskool Brackenfell sê hy het reeds verskeie stappe gedoen om diversiteit by die skool aan te moedig. “Wat die pad vorentoe betref, is die doelwit om die skool uit te brei en aan te pas om die skoolomgewing ŉ beter plek te maak waar ons kinders beter toegerus sal word om suksesvol te funksioneer in ŉ veelrassige samelewing waarin ons diversiteit en inklusiwiteit omhels,” lui ŉ brief aan ouers. Die skool was die afgelope week in die kollig ná geweld tussen betogers van die EFF en ouers en inwoners buite die skool uitgebreek het. Die betogers was ontevrede ná ŉ private matriekafskeidfunksie wat glo net deur wit leerders bygewoon is en het herhaaldelik na die skool opgeruk. Daar het gemoedere oorgekook en moes die polisie selfs ingryp nadat mense handgemeen geraak het. In ŉ brief aan ouers distansieer die skool hom van die geweld asook van enige vorm van haatspraak wat op sosiale media gelewer is. Die skool sê hy veroordeel die geweld ten sterkste. Die skool het ook weer gesê hy kan nie verantwoordelikheid aanvaar vir ŉ private funksie nie. “Tog erken ons, tot ons spyt, dat hierdie geleentheid vir ons leerders, veral swart en bruin leerders, pyn veroorsaak het.” Die skool se beheerliggaam en personeel het hulle ook verbind tot toekomstige gesprekke met leerders en ouers om ŉ opbouende pad vorentoe te verseker. “Ons hoor die stemme van ons skoolgemeenskap en as skool onderneem ons om beter te luister, beter te wees en beter te doen.” Die skool sê hy het vroeër reeds ŉ diversiteitskomitee aangestel ná ŉ vergadering wat in Julie gehou is. Die meisies se beleid rakende haarreëls is onder meer aangepas nadat insette daaroor ontvang is. Die skool gaan sprekers en konsultante kry om sensitiwiteit- en diversiteitsopleiding te doen en daar sal ook in die vak lewensoriëntering aandag daaraan gegee word. “Praktiese maatreëls word ingestel om ŉ veilige omgewing asook kommunikasiegeleenthede te skep waar leerders vry sal voel om hul kommer te lug en probleme aan te meld,” lui die brief. Die skool sê sy prioriteit is nou om na die beste belange van leerders om te sien en te verseker dat die eindeksamen sonder ontwrigting afgelê kan word. Hy het ŉ beroep op mense binne en buite die skoolgemeenskap gedoen om hulle te weerhou van enige vorm van geweld of aggressie by die skool. “Ons erken ten volle u kommer as ouers oor die welstand en veiligheid van u kinders, maar ons glo onteenseglik dat die polisie ten volle daartoe in staat is om enige gebeurlikheid wat by die skool mag ontstaan, te hanteer. “Gun die skool asseblief nou die geleentheid om knelpunte aan te raak en ŉ pad na versoening en herstel uit te lê.”